## José Luis Aguirre es reuneix amb el president de la CEV

*** El conseller d’Agricultura aborda temes prioritaris per al sector agrícola, com ara el problema dels regadius, les empreses agroalimentàries o el despoblament**

El conseller d’Agricultura, Ramaderia i Pesca, José Luis Aguirre, s’ha reunit hui amb el president de la Confederació Empresarial Valenciana (CEV), Salvador Navarro, per a abordar les diverses vies de col·laboració per a fomentar el sector agrícola i la indústria agroalimentària.

Durant la trobada, emmarcada dins la ronda de contactes que està mantenint amb els diversos agents implicats en la gestió del seu departament, el conseller ha subratllat la necessitat de donar impuls al sector i afavorir-lo, per ser clau en el desenvolupament econòmic. En aquest sentit, s’han tractat amb representants de la CEV els problemes derivats del despoblament i la falta de persones vinculades al món rural, que amb la seua activitat donen vida al medi i són el millor exponent contra la desertificació i els incendis.

També s’han abordat les línies de treball en assumptes prioritaris com el del problema dels regadius, que afecta sobretot la província d’Alacant; les empreses agroalimentàries, i la implantació d’aquestes en el medi rural, així com la relació amb les organitzacions agràries, especialment AVA-ASAJA (Castelló i València) i ASAJA-Joves Agricultors (Alacant).

Així mateix, s’ha valorat la relació iniciada durant l’anterior legislatura, tant en les àrees de Medi Ambient com en Agricultura, i pròximament es mantindrà una nova reunió a la seu de la CEV per a afrontar temes concrets d’interés comú i treballar en diversos aspectes necessaris per a fomentar i millorar la col·laboració entre totes dues institucions.

Fecha: 21/08/2023